Rapport Speċjali Nru 19/2013 “Rapport 2012 dwar is-segwitu tar-Rapporti Speċjali tal-Qorti Ewropea tal-Awdituri”





ABBREVJAZZJONIJIET FEŻ : Fond Ewropew għall-Iżvilupp FP : Programm Qafas FSE : Fond Soċjali Ewropew FSUE : Fond ta' Solidarjetà tal-Unjoni Ewropea GAK : Grupp għall-Appoġġ għall-Kwalità GAL : Grupp ta' Azzjoni Lokali HQ : Kwartieri Ġenerali IT : Teknoloġija tal-Informatika MEDA : "Mesures D'Accompagnement": Strument finanzjarju tas-sħubija Ewro-Mediterranja OP : Organizzazzjoni tal-Produtturi PAB : Persuni l-Aktar fil-Bżonn PO : Programm Operazzjonali QEA : Il-Qorti Ewropea tal-Awdituri RAD : Rakkomandazzjonijiet, Azzjonijiet, Kwittanza RS : Rapport Speċjali SMART : Speċifiku, Li jista' Jitkejjel u Jinkiseb, Rilevanti u f'Waqtu SOMMARJU EŻEKUTTIV I. Dan ir-rapport jippreżenta r-riżultati tat-tieni analiżi mill-Qorti tas-segwitu tal-Kummissjoni għar-rakkomandazzjonijiet magħmula mill-Qorti f'rapporti speċjali preċedenti. II. Il-mistoqsija kumplessiva ta' din l-analiżi kienet: Il-Kummissjoni ssegwi r-rakkomandazzjonijiet tal-awditjar magħmula mill-Qorti fir-rapporti speċjali tagħha b'mod adegwat? Din ġiet ripartita f'żewġ sottomistoqsijiet: Il-Kummissjoni stabbilixxiet linji gwida u proċeduri xierqa għal attivitajiet ta' segwitu, u l-Kummissjoni għandha informazzjoni adegwata u affidabbli ta' ġestjoni dwar ir-rakkomandazzjoniet tal-awditjar u l-istat ta' implimentazzjoni tagħhom? III. L-analiżi tal-Qorti inkludiet eżaminar tas-segwitu mill-Kummissjoni ta' kampjun ta' 62 rakkomandazzjoni minn 10 rapporti speċjali (RS) tal-Qorti mill-perjodu 2006-2010. Għal dan il-kampjun il-Qorti vvalutat l-istatus attwali tal-implimentazzjoni tar-rakkomandazzjonijiet u l-informazzjoni ta' ġestjoni tal-Kummissjoni stess dwar l-istatus ta' dawn ir-rakkomandazzjonijiet. Il-Qorti analizzat ukoll proċeduri rilevanti tad-direttorati ġenerali (DĠ) u wettqet analiżi ta' manwali, linji gwida, pjanijiet, u rapporti ppubblikati, b'fokus partikolari fuq dawk relatati mal-applikazzjoni RAD (Rakkomandazzjoni, Azzjoni, Kwittanza). RAD hija għodda tal-IT użata mill-Kummissjoni biex timmonitorja s-segwitu tagħha għar-rakkomandazzjonijiet tal-awditjar mill-Qorti u t-talbiet li jsiru mill-awtorità ta' kwittanza fil-qafas tal-proċedura ta' kwittanza. IV. Abbażi tal-analiżi tagħha l-Qorti tikkonkludi li l-Kummissjoni ssegwi r-rakkomandazzjonijiet tal-Qorti b'mod adegwat. Għaldaqstant l-analiżi ta' kampjun ta' rakkomandazzjonijiet wriet li l-Kummissjoni implimentat 83 % tar-rakkomandazzjonijiet tal-Qorti, jew bis-sħiħ jew inkella fil-parti l-kbira tal-aspetti, u dan ikkontribwixxa lejn it-titjib tal-ġestjoni finanzjarja f'għadd ta' oqsma tal-baġit tal-UE. V. Il-Qorti tikkonkludi wkoll li l-Kummissjoni għandha linji gwida u proċeduri xierqa stabbiliti fir-rigward tal-attivitajiet ta' segwitu tagħha. VI. Finalment l-analiżi tal-Qorti turi li l-applikazzjoni tal-IT, RAD, fiha informazzjoni ta' ġestjoni dwar ir-rakkomandazzjonijiet tal-awditjar maħruġa mill-Qorti fir-rapporti speċjali ppubblikati mill-2008 'l hawn. Madankollu, il-Qorti tikkonkludi li RAD ma tiżgurax li l-Kummissjoni jkollha informazzjoni adegwata u affidabbli ta' ġestjoni dwar l-istatus tal-implimentazzjoni tar-rakkomandazzjonijiet li jkunu ġew implimentati parzjalment biss. Dan huwa dovut għan-natura assoluta tal-kategoriji użati mill-Kummissjoni biex tirreġistra l-istatus tal-implimentazzjoni tar-rakkomandazzjonijiet. VII. Għalhekk il-Qorti tirrakkomanda li l-Kummissjoni tirfina l-applikazzjoni RAD biex tirrifletti aħjar rakkomandazzjonijiet li jkunu ġew implimentati parzjalment biss. INTRODUZZJONI 1. Skont l-istandards internazzjonali tal-awditjar, is-segwitu ta' rapporti tal-awditjar huwa l-aħħar stadju fiċ-ċiklu tal-awditjar tal-prestazzjoni li jinkludi l-ippjanar, l-eżekuzzjoni u s-segwitu [1]. Is-segwitu għar-rapporti tal-awditjar tal-prestazzjoni tal-Qorti huwa element meħtieġ fiċ-ċiklu tal-obbligu ta' rendikont u jgħin biex titħeġġeġ l-implimentazzjoni effettiva mill-Kummissjoni tar-rakkomandazzjonijiet tar-rapporti. 2. Il-Qorti ħarġet l-ewwel rapport ta' segwitu tagħha fl-2012 (RS Nru 19/2012). F'dan ir-rapport il-Qorti osservat li s-segwitu mill-Kummissjoni għar-rakkomandazzjonijiet tal-awditjar tal-Qorti kien jeħtieġ tisħiħ. 3. Ir-rapport attwali jippreżenta r-riżultati tat-tieni analiżi mill-Qorti tas-segwitu mill-Kummissjoni għar-rakkomandazzjonijiet magħmula mill-Qorti f'rapporti speċjali preċedenti. AMBITU U APPROĊĊ 4. L-analiżi attwali mill-Qorti tas-segwitu mill-Kummissjoni għar-rakkomandazzjonijiet tal-awditjar tibni fuq analiżi tas-sistemi mwettqa fl-2011 mill-Kapaċitajiet tal-Awditjar Intern (IACs) tal-Kummissjoni. L-analiżi tal-IACs ikkonkludiet li s-sistema ta' kontroll intern stabbilita fid-DĠ rispettivi kienet tipprovdi aċċertament raġonevoli dwar il-ksib tal-implimentazzjoni tar-rakkomandazzjonijiet maħruġa mill-Qorti. Madankollu, l-IACs identifikaw ukoll xi kwistjonijiet li kienu jeħtieġu li jiġu indirizzati u rrakkomandaw titjib fil-funzjonalitajiet u fil-faċilitajiet ta' rappurtar ta' RAD. 5. Il-mistoqsija kumplessiva ta' din l-analiżi hija: Il-Kummissjoni ssegwi r-rakkomandazzjonijiet tal-awditjar magħmula mill-Qorti fir-rapporti speċjali tagħha b'mod adegwat? Din il-mistoqsija ġiet ripartita f'żewġ sottomistoqsijiet: Il-Kummissjoni stabbilixxiet linji gwida u proċeduri xierqa għal attivitajiet ta' segwitu, u; Il-Kummissjoni għandha informazzjoni adegwata u affidabbli ta' ġestjoni dwar ir-rakkomandazzjoniet tal-awditjar u l-istat ta' implimentazzjoni tagħhom? 6. Sabiex tirrispondi dawn il-mistoqsijiet il-Qorti vvalutat matul il-perjodu mill-1 ta' Jannar sal-31 ta' Marzu 2013 kampjun ta' 62 rakkomandazzjoni tal-awditjar minn 10 rapporti speċjali ppubblikati mill-Qorti fil-perjodu 2006-2010, biex tiddetermina jekk dawn ir-rakkomandazzjonijiet kinux ġew segwiti mill-Kummissjoni. Il-kampjun intgħażel minn rapporti li ġew ippubblikati mill-anqas sentejn ilu u li r-rakkomandazzjonijiet tagħhom kienu għadhom rilevanti. Il-kampjun intuża wkoll biex jiġu ttestjati l-adegwatezza u l-affidabbiltà tal-informazzjoni ta' ġestjoni tal-Kummissjoni dwar dawn ir-rakkomandazzjonijiet. Ir-rapporti speċjali inklużi huma ppreżentati fit-Tabella 1. 7. Waqt li tkun qed tivvaluta l-istatus tal-implimentazzjoni tar-rakkomandazzjonijiet, il-Qorti tuża l-kategoriji li ġejjin: implimentata bis-sħiħ, issodisfata fil-parti l-kbira tal-aspetti, mhux implimentata, ma għadhiex rilevanti, jew ma setgħetx tiġi vverifikata. Il-Qorti qieset rakkomandazzjoni bħala implimentata bis-sħiħ jekk il-Kummissjoni kienet ħadet il-miżuri korrettivi raġonevoli u proporzjonati kollha fi ħdan il-kompetenza tagħha u jekk ma kien fadal ebda kwistjoni materjali x'tiġi indirizzata. L-istatus tal-implimentazzjoni ġiet ikkonfermata permezz ta' intervisti u dokumentazzjoni ta' appoġġ mid-DĠ rilevanti iżda ma ġietx inkluża informazzjoni fil-livell tal-Istati Membri jew ta' pajjiżi benefiċjarji. Filwaqt li l-għan ta' din l-analiżi huwa li jiġi ddeterminat liema azzjonijiet ħadet il-Kummissjoni b'rispons għar-rakkomandazzjonijiet tal-Qorti, ma ssir ebda valutazzjoni tal-effetti ta' dawn l-azzjonijiet billi din kieku teħtieġ awditi ta' segwitu separati u fil-fond fl-oqsma rilevanti. 8. Barra minn hekk il-Qorti eżaminat proċeduri rilevanti tad-DĠ [2] u wettqet analiżi ta' manwali, linji gwida, pjanijiet, u rapporti ppubblikati. L-analiżi ffukat b'mod speċjali fuq l-applikazzjoni tal-IT tal-Kummissjoni, RAD, li tintuża biex tiġi rreġistrata u mmonitorjata informazzjoni relatata ma' azzjonijiet ta' segwitu meħuda mill-Kummissjoni. TABELLA 1 RAPPORTI SPEĊJALI SEGWITI F'DAN IR-RAPPORT Rapport speċjali [1111] | Qasam baġitarju | Għadd ta' rakkomandazzjonijiet tal-awditjar analizzati [1112] | RS Nru 8/2006 Suċċess jiżdied? L-effettività tas-sostenn tal-Unjoni Ewropea għall-programmi operattivi tal-produtturi tal-frott u tal-ħaxix | Agrikoltura | 9 | RS Nru 6/2009 L-għajnuna alimentari tal-Unjoni Ewropea għal persuni fil-bżonn: evalwazzjoni tal-objettivi, il-mezzi u l-metodi użati | Agrikoltura | 8 | RS Nru 5/2010 L-implimentazzjoni tal-approċċ Leader għall-iżvilupp rurali | Agrikoltura | 6 | RS Nru 3/2008 Il-Fond ta’ Solidarjetà tal-Unjoni Ewropea: huwa rapidu, effiċjenti u flessibbli biżżejjed? | FSUE | 2 | RS Nru 17/2009 Azzjonijiet tat-Taħriġ Vokazzjonali għan-Nisa kofinanzjati mill-FSE | Koeżjoni | 3 | RS Nru 6/2008 L-Għajnuna ta' Riabilitazzjoni tal-Kummissjoni Ewropea wara z-Tsunami u l-Uragan Mitch | Azzjonijiet esterni | 6 | RS Nru 18/2009 L-effettività tal-appoġġ tal-FEI għall-Integrazzjoni Ekonomika Reġjonali fl-Afrika tal-Lvant u fl-Afrika tal-Punent | Azzjonijiet esterni | 11 | RS Nru 1/2009 Il-miżuri bankarji fiż-żona tal-Mediterran fil-kuntest tal-programm MEDA u l-protokolli preċedenti | Azzjonijiet esterni | 5 | RS Nru 5/2009 Il-Ġestjoni tat-Teżor tal-Kummissjoni | Dħul | 7 | RS Nru 9/2007 L-evalwazzjoni tal-programmi qafas tal-UE dwar ir-Riċerka u l-Iżvilupp Teknoloġiku — L-approċċ tal-Kummissjoni jista' jittejjeb? | Riċerka | 5 | Għadd totali ta' rakkomandazzjonijiet | | 62 | L-IMPLIMENTAZZJONI TAL-KUMMISSJONI TA' 62 RAKKOMANDAZZJONI INTRODUZZJONI 9. Il-Kummissjoni ssegwi r-rakkomandazzjonijiet tal-awditjar tal-Qorti u t-talbiet li jsiru mill-Parlament Ewropew u mill-Kunsill (jiġifieri l-awtorità ta' kwittanza għall-baġit Ewropew). Skont l-Artikolu 166(2) tar-Regolament Finanzjarju, il-Kummissjoni tħejji rapport annwali dwar it-talbiet ta' hawn fuq fi ħdan il-qafas tal-proċedura ta' kwittanza għall-baġit tal-UE. 10. Din it-taqsima tippreżenta r-riżultati tal-analiżi mill-Qorti tal-implimentazzjoni mill-Kummissjoni ta' kampjun ta' 62 rakkomandazzjoni minn 10 rapporti speċjali maħruġa mill-Qorti fil-perjodu 2006-2010. L-ipproċessar ta' talbiet tal-Kunsill u tal-Parlament ma ġiex ivvalutat bħala parti minn dan l-eżerċizzju. L-Anness I jagħti ħarsa ġenerali lejn kull waħda mit-62 rakkomandazzjoni vvalutati mill-Qorti, filwaqt li l-Annessi II sa XI jagħtu sommarju qasir tal-awditi rilevanti, tar-rakkomandazzjonijiet, tal-azzjonijiet sussegwenti ta' segwitu meħuda mill-Kummissjoni, u ta' kwalunkwe kwistjoni li jkun għad fadal x'tiġi indirizzata. IL-KUMMISSJONI SSEGWI U TIMPLIMENTA L-MAĠĠORANZA KBIRA TAR-RAKKOMANDAZZJONIJIET TAL-QORTI B'MOD ADEGWAT 11. Mit-62 rakkomandazzjoni eżaminati mill-Qorti, l-azzjonijiet ta' segwitu relatati ma' 3 mir-rakkomandazzjonijiet magħżula ma setgħux jiġu vverifikati, billi l-evidenza meħtieġa kienet disponibbli biss fil-livell tal-pajjiżi benefiċjarji, li kien barra mill-ambitu tal-analiżi (ara l-paragrafu 7). Il-Kummissjoni ma implimentatx tliet rakkomandazzjonijiet (li kollha kienu relatati mal-awditu tal-għajnuna alimentari – l-Anness III). Żewġ rakkomandazzjonijiet oħra kienu ġew rifjutati inizjalment iżda ġew implimentati bis-sħiħ (rakkomandazzjoni relatata mal-għajnuna alimentari – l-Anness III) jew implimentati fil-parti l-kbira tal-aspetti (rakkomandazzjoni relatata mal-ġestjoni tat-teżor – l-Anness X) sussegwentement. 12. Mid-59 rakkomandazzjoni li setgħu jiġu vvalutati, il-Qorti sabet li 49 rakkomandazzjoni (83 %) jew kienu ġew implimentati bis-sħiħ, jew inkella implimentati fil-parti l-kbira tal-aspetti, u 7 rakkomandazzjonijiet oħra (12 %) kienu ġew implimentati f'xi aspetti filwaqt li 3 (5 %) ma kinux ġew implimentati. EŻEMPJI TA' TITJIB U TA' OQSMA LI JISTGĦU JITJIEBU FIL-ĠESTJONI FINANZJARJA 13. Is-simplifikazzjoni ta' programmi ta' għajnuna u l-kjarifika ta' proċeduri ta' sovvenzjoni bħal kriterji ta' eliġibbiltà ġew innutati fil-programm ta' għajnuna tal-UE għall-frott u l-ħxejjex (agrikoltura) u wkoll fir-rigward tal-Fond ta' Solidarjetà tal-Unjoni Ewropea. Fil-każ ta' dan tal-aħħar, it-titjib fil-kwalità tal-applikazzjonijiet wassal għal tnaqqis fl-għadd ta' applikazzjonijiet li għalihom il-Kummissjoni kellha titlob informazzjoni addizzjonali. Gwida mtejba mill-Kummissjoni lill-Istati Membri dwar proċeduri tal-għażla ta' proġetti u l-inklużjoni ta' indikaturi obbligatorji tal-prestazzjoni kienu evidenti wkoll fil-programmi għat-taħriġ vokazzjonali kkofinanzjati mill-Fond Soċjali Ewropew (koeżjoni). B'mod simili, ġew introdotti proċeduri aħjar għall-konsiderazzjoni tas-sostenibbiltà ta' proġetti fl-istadju ta' applikazzjoni wara l-awditu taz-Tsunami fl-Oċean Indjan (azzjonijiet esterni). Tali titjib jista' jwassal għal għajnuna mmirata b'mod aħjar u għaldaqstant aktar effettiva u mwassla b'mod aktar effiċjenti. 14. Il-monitoraġġ tal-implimentazzjoni u l-evalwazzjoni tar-riżultati tal-programmi u l-azzjonijiet tal-UE jeħtieġu informazzjoni affidabbli dwar il-prestazzjoni. Ġie nnutat titjib f'dan ir-rigward f'għadd ta' oqsma analizzati. L-ewwel nett, filwaqt li l-abbozz tar-Regolamenti tal-Fond ta' Koeżjoni għall-perjodu ta' programmazzjoni 2014-2020 għadu fundamentalment ibbażat fuq l-input, huwa fih dispożizzjonijiet għal approċċ aktar b'saħħtu li huwa orjentat lejn ir-riżultati, li jinkludi indikaturi għall-output u għar-riżultati mistennija (koeżjoni). It-tieni nett, fir-rigward tal-programm ta' għajnuna tal-UE għall-frott u l-ħxejjex, il-ġbir tad-data minn Stati Membri tjieb bl-għajnuna ta' linji gwida, mudelli, u softwer tal-IT ġodda mill-Kummissjoni (agrikoltura). Fl-aħħar nett, ġie nnutat ukoll titjib fir-rappurtar, fil-monitoraġġ u fil-komunikazzjoni minn dawk li kienu qed iwasslu l-programm ta' riabilitazzjoni wara z-Tsunami fl-Oċean Indjan (azzjonijiet esterni). 15. Madankollu, hemm il-ħtieġa li jiġi żgurat l-immirar aħjar tal-iskemi ta' għajnuna billi jiġu inklużi objettivi SMART [3] u indikaturi aħjar tal-prestazzjoni fi ħdan il-programmi (agrikoltura). Hemm il-ħtieġa wkoll li titjieb l-informazzjoni komparattiva tal-ispejjeż għal dawk responsabbli mill-implimentazzjoni u l-monitoraġġ (azzjonijiet esterni). Dan it-titjib kieku jiffaċilita obbligu akbar ta' rendikont mill-Istati Membri u mill-benefiċjarji għall-finanzjament mill-UE. 16. Il-koordinazzjoni u l-bini ta' kapaċità mtejbin fost il-partijiet interessati huma elementi importanti fl-iżgurar tal-effiċjenza u l-effettività tal-infiq tal-UE. Fir-rigward tal-appoġġ mill-Fond Ewropew għall-Iżvilupp (FEŻ), ġew innutati sforzi akbar lejn l-integrazzjoni reġjonali Afrikana bl-appoġġ tal-Kummissjoni. Dawn inkludew koordinazzjoni mtejba bejn il-korpi reġjonali u skambju ta' gwida bejn il-Kwartieri Ġenerali tal-Kummissjoni u d-delegazzjonijiet tal-UE fil-pajjiżi sħab. Ġew introdotti wkoll arranġamenti għal koordinazzjoni akbar bejn il-Kummissjoni u partijiet interessati oħra li qed jipprovdu finanzjament, bħall-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp (azzjonijiet esterni). 17. Finalment, il-kapaċità istituzzjonali akbar innutata fil-qasam tal-miżuri bankarji fiż-żona tal-Mediterran, permezz tal-istabbiliment ta' unitajiet ta' speċjalisti fil-Kummissjoni (EuropeAid), għandha tassisti fil-promozzjoni u fil-ġestjoni ta' strumenti finanzjarji innovattivi (azzjonijiet esterni). ANALIŻI TAL-PROĊEDURI TA' SEGWITU TAL-KUMMISSJONI 18. Id-DĠ Baġit tal-Kummissjoni jimmonitorja u jikkoordina l-proċess ta' segwitu. Għal dan il-għan, applikazzjoni tal-IT li jisimha RAD tintuża kollettivament mid-DĠ biex tiġi rreġistrata informazzjoni ta' ġestjoni relatata mar-rakkomandazzjonijiet tal-awditjar u mat-talbiet ta' kwittanza. RAD fiha r-rispons uffiċjali tal-Kummissjoni għal dawn u l-istatus tal-azzjonijiet ta' segwitu meħuda mid-DĠ individwali, li għandhom ir-responsabbiltà primarja għall-implimentazzjoni tagħhom. 19. L-applikazzjoni RAD, żviluppata fl-2003, ġiet imfassla bħala għodda tal-IT biex jiġu segwiti r-rakkomandazzjonijiet tar-rapporti annwali mill-Qorti u t-talbiet magħmula mill-awtorità ta' kwittanza fil-qafas tal-proċedura ta' kwittanza. Sa mill-2008, l-użu ta' RAD ġie estiż biex jinkludi r-rakkomandazzjonijiet maħruġa mill-Qorti f'rapporti speċjali. RAD hija element importanti fis-sistema ta' segwitu tal-Kummissjoni, kemm bħala għodda għall-informazzjoni ta' ġestjoni, li tippermetti lid-DĠ Baġit u lid-DĠ individwali jimmonitorjaw l-azzjonijiet meħuda bħala segwitu għar-rakkomandazzjonijiet u t-talbiet, u bħala sors ewlieni ta' informazzjoni fi tħejjija tar-rapport annwali għall-awtorità ta' kwittanza [4]. 20. Id-DĠ Informatika huwa l-fornitur tas-sistema RAD, filwaqt li d-DĠ Baġit huwa l-proprjetarju tas-sistema u l-validatur finali tal-informazzjoni rreġistrata fl-applikazzjoni. IL-KUMMISSJONI STABBILIXXIET LINJI GWIDA U PROĊEDURI XIERQA RELATATI MAL-ATTIVITAJIET TA' SEGWITU TAGĦHA 21. Il-Qorti analizzat il-linji gwida u l-proċeduri tal-Kummissjoni relatati ma' attivitajiet ta' segwitu. Il-Qorti nnutat li wara l-osservazzjonijiet tal-IACs u dawk tal-ewwel rapport ta' segwitu mill-Qorti [5], il-Kummissjoni ħadet passi sinifikanti biex issaħħaħ il-linji gwida u l-proċeduri tagħha relatati ma' attivitajiet ta' segwitu. Dan jinkludi dokumentazzjoni mtejba ta' proċeduri stabbiliti u l-adozzjoni ta' linji gwida ġodda għall-ippjanar, l-eżekuzzjoni, il-monitoraġġ u r-rappurtar dwar attivitajiet ta' segwitu; il-prijoritizzazzjoni tas-segwitu għal rakkomandazzjonijiet/talbiet "importanti ħafna" u "kritiċi", u r-rekwiżit li d-DĠ jirrappurtaw mill-anqas b'mod annwali fuq il-progress miksub fl-implimentazzjoni tar-rakkomandazzjonijiet u tat-talbiet. 22. Bħala parti minn pjan ta' azzjoni stabbilit mid-DĠ Baġit, "azzjonijiet RAD 2013", il-manwal tal-utenti għal RAD ġie aġġornat. Barra minn hekk, inbdew azzjonijiet bħal korsijiet ta' taħriġ, rapporti dwar il-puntwalità, funzjonijiet ta' tiftix imtejba u l-korrezzjoni ta' "bugs" fl-applikazzjoni RAD. 23. L-analiżi mill-Qorti wriet li proċeduri fi ħdan l-applikazzjoni RAD u rabtiet mal-unitajiet responsabbli fid-DĠ huma stabbiliti u dokumentati b'mod adegwat. Dan jiżgura rendikont tal-entrati tar-rakkomandazzjonijiet kollha mdaħħla fl-applikazzjoni, inkluż l-aġġornament tal-istatus tal-implimentazzjoni tagħhom. L-analiżi wriet ukoll li d-DĠ Baġit stabbilixxa proċeduri li jiżguraw segregazzjoni ċara tad-dmirijiet sabiex tiġi ssalvagwardjata l-integrità tad-data rreġistrata f'RAD. RAD MA TIŻGURAX LI L-KUMMISSJONI JKOLLHA INFORMAZZJONI ADEGWATA U AFFIDABBLI TA' ĠESTJONI DWAR L-ISTATUS TAL-IMPLIMENTAZZJONI TAR-RAKKOMANDAZZJONIJIET LI JKUNU ĠEW IMPLIMENTATI PARZJALMENT BISS 24. Il-Qorti analizzat l-adegwatezza u l-affidabbiltà tal-informazzjoni disponibbli f'RAD relatata mat-62 rakkomandazzjoni analizzati. 25. Għal kull rakkomandazzjoni tal-awditjar u għal kull talba, RAD taħżen data ewlenija li tinkludi l-prijorità tar-rakkomandazzjoni/tat-talba (kritika, importanti ħafna, importanti, mixtieqa), l-istatus tal-implimentazzjoni tagħha (rifjutata, aċċettata, ikkanċellata, u lesta),id-datatal-ikkompletar tagħha (data mistennija u dik reali), u r-rispons sħiħ u uffiċjali tal-Kummissjoni. Skont ir-regoli tal-Kummissjoni, ir-rispons tagħha għar-rakkomandazzjonijiet tal-Qorti għandu jissodisfa ċerti kriterji speċifiċi, u b'mod partikolari, ir-rispons għandu jiddikjara b'mod ċar liema miżuri prattiċi tkun biħsiebha tuża l-Kummissjoni biex tikkoreġi d-dgħufijiet identifikati [6]. 26. Mit-62 rakkomandazzjoni inklużi fil-kampjun tal-Qorti, 46 rakkomandazzjoni ddaħħlu f'RAD. Is-16-il rakkomandazzjoni li ma kinux irreġistrati f'RAD kienu kollha relatati ma' rapporti speċjali maħruġa qabel l-2008 (ara l-paragrafu 20). Ir-rispons uffiċjali tal-Kummissjoni kien ġie rreġistrat kif suppost għas-46 rakkomandazzjoni kollha inklużi f'RAD. Ġew irreġistrati 38 mis-46 rakkomandazzjoni bħala "lesti" mill-Kummissjoni. Madankollu, l-analiżi mill-Qorti tad-dokumentazzjoni ta' appoġġ fid-DĠ turi li 20 biss minn dawn ir-rakkomandazzjonijiet jistgħu jitqiesu bħala implimentati bis-sħiħ. 27. Din id-diskrepanza ta' bejn ir-reġistrazzjoni tal-Kummissjoni u l-valutazzjoni tal-Qorti, innutata b'relazzjoni ma' 18-il rakkomandazzjoni, tikkonċerna każijiet fejn il-Kummissjoni wettqet implimentazzjoni parzjali biss. Billi l-kategoriji użati f'RAD ma jiffaċilitawx ir-reġistrazzjoni ta' implimentazzjoni parzjali, tali rakkomandazzjonijiet huma rreġistrati bħala li "saru". 28. Il-Qorti tinnota li n-natura assoluta tal-kategoriji applikati mill-Kummissjoni biex tirreġistra l-istatus tal-implimentazzjoni tar-rakkomandazzjonijiet għandha impatt negattiv fuq l-adegwatezza u l-affidabbiltà tal-informazzjoni pprovduta dwar ir-rakkomandazzjonijiet tal-awditjar li jkunu ġew implimentati parzjalment biss. KONKLUŻJONIJIET U RAKKOMANDAZZJONIJIET 29. Fuq il-bażi tal-analiżi tagħha tas-segwitu mill-Kummissjoni għar-rakkomandazzjonijiet magħmula fir-rapporti speċjali, il-Qorti tikkonkludi li l-Kummissjoni ssegwi r-rakkomandazzjonijiet tal-Qorti b'mod adegwat. 30. Għaldaqstant, l-analiżi mill-Qorti tas-segwitu mill-Kummissjoni għal 62 rakkomandazzjoni mir-rapporti speċjali tal-Qorti turi li l-Kummissjoni implimentat 49 (83 %) tar-rakkomandazzjonijiet tal-Qorti, jew bis-sħiħ jew inkella fil-parti l-kbira tal-aspetti, u li dan ikkontribwixxa lejn it-titjib tal-ġestjoni finanzjarja f'għadd ta' oqsma tal-baġit tal-UE (ara l-paragrafi 9 sa 17). (Ara l-Annessi II sa XI). 31. L-analiżi mill-Qorti tal-linji gwida u tal-proċeduri relatati mal-attivitajiet ta' segwitu tal-Kummissjoni wriet li b'mod ġenerali kienu ġew stabbiliti linji gwida u proċeduri xierqa (ara l-paragrafi 21 sa 23). 32. L-analiżi mill-Qorti turi li l-applikazzjoni tal-IT, RAD, fiha informazzjoni ta' ġestjoni dwar ir-rakkomandazzjonijiet tal-awditjar maħruġa mill-Qorti fir-rapporti speċjali ppubblikati mill-2008 'l hawn. Madankollu, il-Qorti tikkonkludi li RAD ma tiżgurax li l-Kummissjoni jkollha informazzjoni adegwata u affidabbli ta' ġestjoni dwar l-istatus tal-implimentazzjoni tar-rakkomandazzjonijiet li jkunu ġew implimentati parzjalment biss. Dan huwa dovut għan-natura assoluta tal-kategoriji użati mill-Kummissjoni biex tirreġistra l-istatus tal-implimentazzjoni tar-rakkomandazzjonijiet (ara l-paragrafi 24 sa 28). RAKKOMANDAZZJONI Il-Kummissjoni għandha tirfina l-applikazzjoni RAD biex tirrifletti aħjar rakkomandazzjonijiet li jkunu ġew implimentati parzjalment biss. Dan ir-Rapport ġie adottat mill-Awla CEAD, immexxija mis-Sur Igors LUDBORŽS, Membru tal-Qorti tal-Awdituri, fil-Lussemburgu fil-laqgħa tagħha tas- 17 ta’ Diċembru 2013. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Standards Internazzjonali tal-Awditjar tal-Istituzzjonijiet Supremi tal-Awditjar, ISSAI 3000 u 3100. [2] Il-proċeduri analizzati kienu relatati mad-DĠ Baġit u mal-akbar ħames DĠ (id-DĠ Agrikoltura u Żvilupp Rurali, id-DĠ Politika Reġjonali, id-DĠ Impjiegi, Affarijiet Soċjali u Inklużjoni, id-DĠ Żvilupp u Kooperazzjoni-EuropeAid, u d-DĠ Riċerka u Innovazzjoni) li l-Qorti indirizzat il-parti l-kbira tar-rakkomandazzjonijiet tagħha lejhom. [1111] Ir-Rapporti Speċjali kollha tal-Qorti huma disponibbli fuq: http://eca.europa.eu [1112] Fejn meħtieġ, is-subpartijiet tar-rakkomandazzjonijiet ippubblikati huma nnumerati bħala rakkomandazzjonijiet separati f'dan ir-rapport, sabiex ikunu jistgħu jsiru analiżi u rappurtar xierqa dwar l-azzjonijiet meħuda mill-Kummissjoni (ara l-Anness I). [3] Speċifiku, Li jista' Jitkejjel u Jinkiseb, Rilevanti u Marbut mal-Ħin. [4] "RAD: Fajl - Discharge Follow-up Scope (Kwittanza Segwitu Ambitu)" jelenka l-objettivi ta' RAD bħala: li tinħoloq applikazzjoni għall-input tar-rakkomandazzjonijiet u għall-ħolqien u s-segwitu ta' pjanijiet ta' azzjoni, u li jiġu ssodisfati ir-rekwiżit ta' segwitu għar-rappurtar lill-Parlament Ewropew, lill-Kunsill u lill-Qorti tal-Awdituri, mhux biss b'mod annwali iżda sakemm ir-rakkomandazzjonijiet jingħalqu, jiġu kkompletati jew jiġu kkanċellati. [5] Ir-Rapport Speċjali Nru 19/2012 (http://eca.europa.eu). [6] http://intracomm.ec.testa.eu/budg/rep/external/proced_en.html -------------------------------------------------- ANNESS I ĦARSA ĠENERALI LEJN IR-RAKKOMANDAZZJONIJIET ANALIZZATI MILL-QORTI Rapport Speċjali | Rakkomandazzjoni | Paragrafu | Implimentata Bis-Sħiħ | Implimentata | Mhux Implimentata | Ma għadhiex rilevanti | Ma setgħetx tiġi vverifikata | fil-parti l-kbira tal-aspetti | f'xi aspetti | RS Nru 8/2006 Suċċess jiżdied? L-effettività tas-sostenn tal-Unjoni Ewropea għall-programmi operattivi tal-produtturi tal-frott u tal-ħaxix (Anness II) | 1 | 94 | x | | | | | | 2 | 95 (i) | | x | | | | | 3 | 95 (ii) | x | | | | | | 4 | 95 (iii) | x | | | | | | 5 | 96 | x | | | | | | 6 | 97 | x | | | | | | 7 | 98 | x | | | | | | 8 | 99 | x | | | | | | 9 | 100 | x | | | | | | RS Nru 6/2009 L-għajnuna alimentari tal-Unjoni Ewropea għal persuni fil-bżonn: evalwazzjoni tal-objettivi, il-mezzi u l-metodi użati (Anness III) | 1 | 1 | x | | | | | | 2 | 2 | | x | | | | | 3 | 3 | | | | x | | | 4 | 4 | x | | | | | | 5 | 5 | | | | x | | | 6 | 6 | | | x | | | | 7A | 7 | | | x | | | | 7B | 7 | | | | x | | | RS Nru 5/2010 L-implimentazzjoni tal-approċċ Leader għall-iżvilupp rurali (Anness IV) | 1 | 1 | | | x | | | | 2 | 2 | | x | | | | | 3 | 3 | | x | | | | | 4 | 4 | | | x | | | | 5 | 5 | | | | | | x | 6 | 6 | | | x | | | | RS Nru 3/2008 Il-Fond ta’ Solidarjetà tal-Unjoni Ewropea: huwa rapidu, effiċjenti u flessibbli biżżejjed? (Anness V) | 1 | 46 | x | | | | | | 2 | 47 | x | | | | | | RS Nru 17/2009 Azzjonijiet tat-Taħriġ Vokazzjonali għan-Nisa kofinanzjati mill-FSE (Anness VI) | 1 | 50 (a) | | | x | | | | 2 | 50 (b) | | x | | | | | 3 | 53 | | | x | | | | RS Nru 6/2008 L-Għajnuna ta' Rijabilitazzjoni tal-Kummissjoni Ewropea wara z-Tsunami u l-Uragan Mitch (Anness VII) | 1 | 1 | x | | | | | | 2 | 2 | x | | | | | | 3 | 3 | | x | | | | | 4 | 4 | | x | | | | | 5 | 5 | x | | | | | | 6 | 6 | x | | | | | | RS Nru 18/2009 L-effettività tal-appoġġ tal-FEI għall-Integrazzjoni Ekonomika Reġjonali fl-Afrika tal-Lvant u fl-Afrika tal-Punent (Anness VIII) | 1 | 1 | | x | | | | | 2 | 2 | | x | | | | | 3 | 3 | x | | | | | | 4 | 4.1 | x | | | | | | 5 | 4.2 | x | | | | | | 6 | 4.3 | | | | | | x | 7 | 4.4 | x | | | | | | 8 | 5.1 | x | | | | | | 9 | 5.2 | | x | | | | | 10 | 6.1 | | x | | | | | 11 | 6.2 | | | | | | x | RS Nru 1/2009 Il-miżuri bankarji fiż-żona tal-Mediterran fil-kuntest tal-programm MEDA u l-protokolli preċedenti (Anness IX) | 1 | 45 (a) | x | | | | | | 2 | 45 (b) | x | | | | | | 3 | 45 (c) | x | | | | | | 4 | 46 | x | | | | | | 5 | 49 | x | | | | | | RS Nru 5/2009 Il-Ġestjoni tat-Teżor tal-Kummissjoni (Anness X) | 1 | 43, 1.1 | | x | | | | | 2 | 43, 1.2 | x | | | | | | 3 | 47, 2.1 | x | | | | | | 4 | 47, 2.2 | x | | | | | | 5 | 47, 2.3 | | x | | | | | 6 | 47, 2.4 | x | | | | | | 7 | 19 | x | | | | | | RS Nru 9/2007 L-evalwazzjoni tal-programmi qafas tal-UE dwar ir-Riċerka u l-Iżvilupp Teknoloġiku — L-approċċ tal-Kummissjoni jista' jittejjeb? (Anness XI) | 1 | V (i) | x | | | | | | 2 | V (ii) | | x | | | | | 3 | V (iii) | x | | | | | | 4 | V (iv) | x | | | | | | 5 | V (v) | x | | | | | | TOTAL | 62 | | 35 | 14 | 7 | 3 | 0 | 3 | -------------------------------------------------- ANNESS II AGRIKOLTURA: APPOĠĠ GĦALL-PROGRAMMI OPERAZZJONALI TAL-PRODUTTURI TAL-FROTT U TAL-ĦXEJJEX 1. Ir-Rapport Speċjali Nru 8/2006 kien jikkonċerna l-effettività tal-appoġġ tal-UE għall-programmi operazzjonali tal-produtturi tal-frott u tal-ħxejjex. 2. Mill-1996 'il hawn, l-UE offriet għajnuna għal 50 % tal-ispejjeż ta' miżuri meħuda minn produtturi tal-frott u l-ħxejjex li mmiraw, fost l-oħrajn, li jtejbu l-kwalità tal-prodotti, inaqqsu l-ispejjeż tal-produzzjoni u jtejbu l-prattiki ambjentali. L-għajnuna hija disponibbli biss għal gruppi ta' produtturi li kollettivament jikkommerċjalizzaw il-prodotti tagħhom f'Organizzazzjonijiet tal-Produtturi (OP). L-Istati Membri huma responsabbli sabiex japprovaw il-Programmi Operazzjonali (PO) ta' miżuri proposti mill-organizzazzjonijiet tal-produtturi, u sabiex iħallsu l-għajnuna. Fl-2004, l-għajnuna ammontat għal EUR 500 miljun. (Sors: Nota ta’ Informazzjoni ECA/06/21) 3. Il-Qorti awditjat l-effettività ta' din l-iskema ta' għajnuna fuq il-bażi primarja ta' kampjun aleatorju ta' 104 miżuri minn 30 programm operazzjonali kkompletati fi 8 Stati Membri, fuq valutazzjoni tal-proċeduri tal-Istati Membri u tal-Kummissjoni u fuq analiżi tad-data tal-Kummissjoni. Ir‑rakkomandazzjonijiet tal‑Qorti 4. Il-Qorti rrakkomandat li l-Kummissjoni għandha tagħmel l-iskema ta' għajnuna għall-programmi operazzjonali aktar sempliċi u effettiva billi: (1) tressaq proposti ġodda fuq il-bażi tar-riżultati tal-evalwazzjonijiet; (2) tikkjarifika l-kriterji għall-infiq eliġibbli u tneħħi r-rekwiżiti tal-ipprogrammar; (3) tirrevedi l-objettivi ffissati għall-programmi operazzjonali u l-listi ta' eliġibbiltà; u (4) tallinja l-proċeduri u r-regoli tal-iskema u r-regoli għall-eliġibbiltà tal-infiq ma' dawk tal-miżuri ta' investiment tal-Iżvilupp Rurali; (5) ittejjeb il-ġbir tad-data tagħha dwar il-programmi operazzjonali u l-organizzazzjonijiet tal-produtturi, u tiffoka fuq ftit indikaturi prinċipali; (6) tikseb fehim aħjar tar-raġunijiet għan-nuqqas ta' progress fil-konċentrazzjoni tal-provvista fl-organizzazzjonijiet tal-produtturi; (7) timmira aħjar il-politika biex jintlaħqu l-objettivi kumplessivi tal-konċentrazzjoni u l-adattazzjoni; (8) tistabbilixxi jekk il-benefiċċji tal-konċentrazzjoni tal-provvista miksuba mill-politika humiex suffiċjenti biex jikkompensaw għall-inugwaljanza kkawżata bil-limitazzjoni tal-għajnuna għall-organizzazzjonijiet tal-produtturi; u (9) tqis mill-ġdid il-mekkaniżmu għall-appoġġ ta' min ikabbar il-frott u l-ħxejjex fl-UE. L‑implimentazzjoni tar‑rakkomandazzjonijiet tal‑Qorti 5. Mid-disa' rakkomandazzjonijiet tal-Qorti, tmienja ġew implimentati bis-sħiħ (Nri 1, 3, 4, 5, 6, 7, 8 u 9) u waħda (Nru 2) ġiet issodisfata f'xi aspetti. Il‑punti prinċipali mis‑segwitu tal‑Qorti IL-BIDLA TAL-ISKEMA TA' GĦAJNUNA GĦAL WAĦDA AKTAR SEMPLIĊI U EFFETTIVA 6. It-titjib prinċipali kien jinkludi s-simplifikazzjoni tal-iskema ta' għajnuna permezz tal-azzjonijiet li ġejjin: (1) bosta regolamenti ta' implimentazzjoni ġew issostitwiti minn wieħed uniku, (2) tneħħiet l-għajnuna għall-ipproċessar, (3) l-appoġġ kollu huwa mmirat lejn organizzazzjonijiet tal-produtturi ta' prodotti friski jew ta' prodotti friski intenzjonati għall-ipproċessar, (4) l-inklużjoni tal-oqsma tas-settur tal-frott u l-ħxejjex fl-Iskema ta' Pagament Uniku, u (5) skema ta' għajnuna aktar effettiva għall-programmi operazzjonali, permezz ta' konċentrazzjoni ogħla ta' provvista mill-OP. 7. Fl-approvazzjoni ta' PO, issa ssir referenza għall-istrateġija nazzjonali u għall-miżuri biex jiġi indirizzat il-kumpens żejjed. Il-Kummissjoni kkjarifikat ukoll il-kriterji ta' eliġibbiltà għall-infiq taħt programmi operazzjonali. 8. Madankollu, għalkemm ir-rata medja tal-parteċipazzjoni f'organizzazzjonijiet tal-produtturi turi tkabbir kostanti, b'rata ta' 43 % fl-2010 (UE-27), hija xorta waħda għadha taħt l-objettiv ta' 60 % stabbilita mill-Organizzazzjoni Komuni tas-Suq fir-riforma tal-2007. PROGRAMMAZZJONI, MONITORAĠĠ U EVALWAZZJONI MTEJBIN 9. Il-Kummissjoni introduċiet strumenti ġodda biex tagħmel l-għajnuna aktar attraenti: (1) gruppi ta' produtturi kellhom suċċess fl-Istati Membri l-ġodda tal-UE, b'mod partikolari fil-Polonja. (2) il-miżuri ġodda għall-prevenzjoni u l-ġestjoni ta' kriżijiet (ħsad bikri u ebda ħsad) taw prova ta' effiċjenza matul il-kriżi tal-E. coli fl-2011. (3) l-assigurazzjoni tal-ħsad qed tikber bħala għodda ta' valur biex jiġi evitat it-telf fl-introjtu. (4) ir-rata ta' organizzazzjoni (jiġifieri perċentwal tal-provvista ttrattata mill-OP) fl-UE żdiedet b'10 % mill-2007 'l hawn. 10. Il-Kummissjoni żammet il-konsistenza fil-programmi operazzjonali tal-Iżvilupp Rurali billi żgurat li l-Istati Membri jallokaw ir-riżorsi b'mod effettiv fost is-setturi u l-prijoritajiet. 11. Il-Kummissjoni żviluppat ukoll linji gwida, mudelli u softwer tal-IT biex tinġabar data għall-monitoraġġ tal-effettività tal-iskema ta' għajnuna u użat ir-riżultati tal-evalwazzjonijiet 2008 u studji sussegwenti biex tistabbilixxi li l-appoġġ għall-OP jiġġenera qligħ reali f'termini ta' tisħiħ tas-setgħa ta' negozjar tal-bdiewa. Madankollu, għad hemm lok għal titjib biex is-sħubija f'organizzazzjonijiet tal-produtturi ssir aktar attraenti. -------------------------------------------------- ANNESS III AGRIKOLTURA: GĦAJNUNA ALIMENTARI GĦAL PERSUNI FIL-BŻONN 1. Ir-Rapport Speċjali Nru 6/2009 kien jikkonċerna l-għajnuna alimentari għal persuni fil-bżonn. 2. Wara xitwa eċċezzjonalment kiesħa fl-1986/1987, il-Komunità adottat programm biex jiġu rilaxxati prodotti agrikoli, li kienu disponibbli fil-ħażniet ta' intervent Komunitarji, lil organizzazzjonijiet tal-karità biex iqassmuhom b’xejn lil persuni fil-bżonn. Il-miżura ntlaqgħet bil-ħerqa u għadha tapplika sal-lum. Il-programm għandu żewġ objettivi prinċipali: wieħed soċjali (li jagħmel kontribut sinifikanti għall-benessri tal-aktar ċittadini fil-bżonn) u wieħed kummerċjali (l-istabbilizzazzjoni tas-swieq tal-prodotti agrikoli permezz tat-tnaqqis fil-ħażniet ta' intervent). Il-parteċipazzjoni tal-Istati Membri fil-programm hija volontarja. Il-baġit żdied minn EUR 307 miljun fl-2008 għal EUR 500 miljun fl-2009 għat-18-il Stat Membru li qed jipparteċipaw. (Sors: Nota ta’ Informazzjoni ECA/09/51) 3. Fil-kuntest ta' suq u sitwazzjoni soċjali li kienu qed jevolvu, il-Qorti awditjat il-ġestjoni finanzjarja tajba tal-programm bejn l-2005-2008 u l-implimentazzjoni tiegħu f'erba' Stati Membri (Spanja, Franza, l-Italja, u l-Polonja) li użaw l-aktar parti sinifikanti tar-riżorsi finanzjarji tal-UE. Ir‑rakkomandazzjonijiet tal‑Qorti 4. Il-Qorti rrakkomandat li l-Kummissjoni għandha: (1) tqis jekk huwiex xieraq li tkompli tiffinanzja tali miżura mill-Politika Agrikola Komuni; (2) tħeġġeġ lill-Istati Membri biex idaħħlu l-programm fil-qafas tal-politika soċjali u jtejbu l-koordinazzjoni u l-kooperazzjoni ma’ atturi prinċipali oħra għal azzjonijiet soċjali; (3) tiddefinixxi prijoritajiet biex tagħżel ir-riċevituri u l-intermedjarji tal-għajnuna; (4) tqis mill-ġdid ir-restrizzjoni regolatorja tal-ikel biex jitqassam; (5) tikkunsidra l-introduzzjoni ta’ livell ta’ standardizzazzjoni; (6) tħeġġeġ lill-Istati Membri biex jiżviluppaw objettivi speċifiċi, li jistgħu jitkejlu u jintlaħqu, rilevanti u f'waqthom (SMART) għall-implimentazzjoni tal-programm; u (7) tiftaħ il-kompetizzjoni aktar u tiżgura li jinkisbu l-aqwa prezzijiet fis-suq billi: (a) tiddefinixxi aħjar il-bażi legali kif ukoll ir-regoli ta' implimentazzjoni għall-akkwist ta' prodotti tal-ikel għal persuni fil-bżonn. Barra minn hekk, (b) ma għandhomx jitkomplew l-arranġamenti għat-tpartit. L‑implimentazzjoni tar‑rakkomandazzjonijiet tal‑Qorti 5. Il-Kummissjoni implimentat żewġ rakkomandazzjonijiet bis-sħiħ (Nri 1 u 4), waħda fil-parti l-kbira tal-aspetti (Nru 2), tnejn f'xi aspetti (Nri 6 u 7(a)), u tlieta ma ġewx implimentati (Nri 3, 5, 7(b)). Il‑punti prinċipali mis‑segwitu tal‑Qorti FINANZJAMENT FUTUR MILL-KOEŻJONI JISSOSTITWIXXI L-PAK (POLITIKA AGRIKOLA KOMUNI) 6. Ir-Regolament (UE) Nru 121/2012 [1] emenda l-iskema preżenti ta' distribuzzjoni tal-ikel billi ppreveda perjodu ta' eliminazzjoni gradwali. Il-perjodu ta' eliminazzjoni gradwali jintemm mal-ikkompletar tal-pjan annwali 2013, wara liema tiskadi l-iskema preżenti. 7. Il-Regolament propost (COM(2012) 617 final tal-24 ta' Ottubru 2012) jistabbilixxi l-Fond għal Għajnuna Ewropea għall-Persuni l-Aktar fil-Bżonn (FEAD) għall-perjodu 2014-2020 li jikkomplementa l-istrumenti ta' koeżjoni eżistenti u notevolment il-Fond Soċjali Ewropew. SINERĠIJA MIŻJUDA 8. Fi ħdan l-iskema preżenti d-DĠ Agrikoltura u Żvilupp Rurali ppreżenta "Roadmap for adopting the amendment of the 2012 Food distribution plan for the Most Deprived Persons (MDP)" (Pjan direzzjonali għall-adozzjoni tal-emenda tal-Pjan ta' distribuzzjoni tal-ikel 2012 għall-Persuni l-Aktar fil-Bżonn (PAB)) u f'Marzu 2012 il-Kummissjoni ħarġet aktar linji gwida lill-Istati Membri għall-implimentazzjoni. 9. Fi ħdan il-proposta l-ġdida COM(2012) 617: ikun hemm obbligu għall-organizzazzjonijiet tal-karità li jwasslu l-ikel jew oġġetti oħra lill-PAB biex iwettqu wkoll attivitajiet immirati lejn ir-riintegrazzjoni soċjali tan-nies assistiti. Din il-proposta qed tistenna li tiġi adottata mill-korpi leġiżlattivi tal-UE. KEJL TAL-IMPATT TAL-MIŻURA 10. Madankollu, il-Kummissjoni ma wettqitx aktar miżuri biex tiżgura li l-iskema tiġi mmirata aħjar (ir-rakkomandazzjoni Nru 3) u li jitjieb l-obbligu ta' rendikont għall-għajnuna alimentari riċevuta fuq il-bażi li l-Istati Membri jkunu f'pożizzjoni aħjar li jagħmlu dan. Hija rrifjutat ukoll ir-rakkomandazzjoni (Nru 5) li jiġi introdott grad ta' standardizzazzjoni tal-programmi billi dan kieku jnaqqas il-flessibbiltà fil-programmazzjoni. Għadhom iridu jiġu żviluppati objettivi SMART b'indikaturi tal-prestazzjoni u linji gwida vinkolanti dwar l-implimentazzjoni għall-Istati Membri. Barra minn hekk, għadha trid issir analiżi tas-sistema ta' rappurtar għall-iskema, biex titjieb l-informazzjoni ta' ġestjoni disponibbli għall-Kummissjoni b'riżultat tal-bidliet fir-regoli ta' implimentazzjoni. 11. Wara azzjoni korrettiva limitata meħuda mill-Kummissjoni, għad fadal id-dgħufijiet li ġejjin: (1) billi mhux dejjem issir traspożizzjoni tajba tad-direttiva dwar l-akkwist fl-Istati Membri, il-proċeduri ma jiggarantixxux l-aċċess ugwali lill-operaturi kollha tal-UE, u lanqas ma jiżguraw il-kisba tal-aħjar kundizzjonijiet u prezzijiet, u (2) billi l-Kummissjoni ma indirizzatx ir-rakkomandazzjoni (Nru 7(b)) li l-arranġamenti għat-tpartit ma jitkomplewx bl-użu tal-ħażniet ta' intervent, jippersisti r-riskju li dawn l-arranġamenti ma jkunux dejjem kosteffettivi. [1] Ir-Regolament (UE) Nru 121/2012 tal-Parlament Ewropew u tal-Kunsill tal- 15 ta’ Frar 2012 li jemenda r-Regolamenti tal-Kunsill (KE) Nru 1290/2005 u (KE) Nru 1234/2007 fir-rigward tad-distribuzzjoni ta’ prodotti tal-ikel lill-persuni l-aktar fil-bżonn fl-Unjoni (ĠU L 44, 16.2.2012, p. 1). -------------------------------------------------- ANNESS IV AGRIKOLTURA: IMPLIMENTAZZJONI TAL-APPROĊĊ LEADER 1. Ir-Rapport Speċjali Nru 5/2010 kien jikkonċerna l-implimentazzjoni tal-approċċ Leader għall-iżvilupp rurali. 2. Leader huwa approċċ għall-implimentazzjoni tal-politika tal-iżvilupp rurali tal-UE permezz ta' sħubijiet lokali (Gruppi ta' Azzjoni Lokali, normalment magħrufa bħala LAGs). Is-suppożizzjoni ta' wara l-approċċ Leader hija li hemm valur miżjud meta mqabbel ma' implimentazzjoni tradizzjonali minn fuq għal isfel. Approċċi minn isfel għal fuq u interazzjoni bejn is-setturi differenti fil-livell lokali għandhom jimmobilizzaw il-potenzjal lokali. 3. Il-LAGs iġorru r-responsabbiltà prinċipali għall-kisba tal-valur miżjud tal-Leader u tal-ġestjoni finanzjarja tajba. Il-Kummissjoni Ewropea u l-Istati Membri jaqsmu r-responsabbiltà għas-superviżjoni tal-prestazzjoni tal-LAGs u biex jiżguraw li dawn isegwu l-approċċ Leader u jiksbu b’mod konsistenti l-ogħla standards tal-ġestjoni finanzjarja tajba. (Sors: Nota ta’ Informazzjoni ECA/10/27) 4. Il-Qorti vvalutat jekk l-approċċ Leader ġiex implimentat b'modi li jżidu l-valur, filwaqt li jimminimizzaw ir-riskji għal ġestjoni finanzjarja soda. Ir‑rakkomandazzjonijiet tal‑Qorti 5. Il-Qorti rrakkomandat li l-Kummissjoni għandha: (1) tiżgura li l-leġiżlazzjoni tipprovdi biżżejjed ċarezza dwar l-istandards meħtieġa fil-qafas speċifiku tal-Leader għall-eliġibbiltà tal-ispejjeż, is-sens ta' ġustizzja fid-deċiżjonijiet dwar l-infiq u l-kompożizzjoni tal-kumitati tal-LAGs għat-teħid tad-deċiżjonijiet; (2) tiżgura flimkien mal-Istati Membri, li jkun hemm salvagwardji effettivi fis-seħħ biex jiġu evitati kunflitti ta' interess, u tiċċekkja li dawn joperaw b’mod korrett; (3) tanalizza flimkien mal-Istati Membri r-restrizzjonijiet fuq azzjonijiet lokali bl-għan li jiġu permessi strateġiji lokali aktar innovattivi u plurisettorjali; (4) tiżgura li l-Istati Membri jirrikjedu li l-LAGs jistabbilixxu objettivi speċifiċi, li jistgħu jitkejlu u jintlaħqu għall-istrateġiji ta' żvilupp lokali 2007–2013; (5) tiċċekkja programmi futuri f’biżżejjed dettall fir-rigward tal-elementi speċifiċi li huma fundamentali għall-valur miżjud, l-effettività u l-effiċjenza tal-Leader; u (6) tiżgura li hija tista’ tagħti rendikont tal-valur miżjud u tal-ġestjoni finanzjarja tajba tal-Leader u tikkoordina mal-Istati Membri biex tiżgura li s-sistemi ta’ sorveljanza u kontroll jipprovdu aċċertament dwar is-sens ta' ġustizzja u t-trasparenza tal-proċeduri. L‑implimentazzjoni tar‑rakkomandazzjonijiet tal‑Qorti 6. Tnejn mis-sitt rakkomandazzjonijiet ġew implimentati fil-parti l-kbira tal-aspetti (Nri 2 u 3), tlieta f'xi aspetti (Nru 1, 4 u 6) u f'każ wieħed l-evidenza disponibbli kienet insuffiċjenti biex tiġi ffurmata opinjoni (Nru 5) billi l-programmi 2014-20 għadhom mhumiex disponibbli. Il-punti prinċipali mis-segwitu tal-Qorti STANDARDS ĊARI 7. It-titjib prinċipali kien il-provvediment ta' regoli aktar ċari għall-kumitati tal-LAGs għat-teħid tad-deċiżjonijiet. 8. Id-dgħufija prinċipali hija li l-infiq imġarrab qabel l-approvazzjoni ta' applikazzjonijiet għal għotjiet jista' jkompli jkun eliġibbli. KUNFLITT TA' INTERESS 9. Ir-rekwiżit tal-evitar ta' kunflitti ta' interess ġie inkluż fir-regolament ta' implimentazzjoni (KE) Nru 1974/2006 [1]. Madankollu, dan ma jirrikjedix b'mod speċifiku li dikjarazzjonijiet ta' interessi jiġu dokumentati u magħmula disponibbli għall-pubbliku li, kieku, tkun salvagwardja effettiva. MONITORAĠĠ 10. Filwaqt li x-xogħol ta' evalwazzjoni li għadu għaddej u l-evalwazzjoni ex post x'aktarx li jitjiebu wara l-gwida pprovduta mill-Kummissjoni, l-informazzjoni attwalment disponibbli għadha mhix suffiċjenti biex turi l-valur miżjud miksub mil-Leader. [1] Ir-Regolament tal-Kummissjoni (KE) Nru 1974/2006 tal-15 ta' Diċembru 2006 li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1698/2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (ĠU L 368, 23.12.2006, p. 15). -------------------------------------------------- ANNESS V KOEŻJONI: FOND TA' SOLIDARJETÀ 1. Ir-Rapport Speċjali Nru 3/2008 kien jikkonċerna l-Fond ta' Solidarjetà u qajjem kwistjonijiet dwar kemm huwa rapidu, effiċjenti u flessibbli. 2. Il-Fond ta’ Solidarjetà tal-Unjoni Ewropea (FSUE) ġie mwaqqaf fl-2002 b’reazzjoni għall-għargħar serju fil-Ġermanja, fl-Awstrija, fir-Repubblika Ċeka u fi Franza. Il-Fond kien maħsub biex juri solidarjetà mal-Istati Membri li jkunu qed ibatu b'riżultat ta’ diżastri naturali. Sal-aħħar tal-2006 huwa kien ta għajnuna ta' 'l fuq minn EUR 1 biljun fir-rigward ta’ 23 diżastru. (Sors: Nota ta’ Informazzjoni ECA/08/10) 3. Il-Kunsill ried li l-FSUE jkun rapidu, effiċjenti u flessibbli fil-provvediment tal-assistenza. L-awditu tal-FSUE eżamina jekk il-Fond kienx kiseb dawn il-miri u jekk l-istati riċevituri kinux sodisfatti bil-Fond. Ir‑rakkomandazzjonijiet tal‑Qorti 4. Il-Qorti rrakkomandat li l-Kummissjoni għandha: (1) jkollha proċeduri stabbiliti biex tiżgura li stat applikant jirċievi gwida f'waqtha u dettaljata dwar ir-rekwiżiti tal-applikazzjoni, u (2) tistabbilixxi kuntatt dirett mal-korp fl-Istat Membru jew Stat ta’ Adeżjoni responsabbli għall-preparazzjoni tal-applikazzjoni. L‑implimentazzjoni tar‑rakkomandazzjonijiet tal‑Qorti 5. Iż-żewġ rakkomandazzjonijiet kienu implimentati bis-sħiħ. Il‑punti prinċipali mis‑segwitu tal‑Qorti LINJI GWIDA GĦAL STATI APPLIKANTI 6. Inkiseb titjib fil-kwalità tal-applikazzjonijiet, kif muri bit-tnaqqis fl-għadd ta' applikazzjonijiet rifjutati u dawk li ntalbet informazzjoni addizzjonali għalihom. 7. Jista' jinkiseb aktar titjib, fir-rigward tal-fażi ta' valutazzjoni u l-fażijiet sussegwenti u li jiffaċilita l-eżekuzzjoni tal-pagamenti, permezz ta' reviżjoni tar-Regolament tal-FSUE. -------------------------------------------------- ANNESS VI KOEŻJONI: TAĦRIĠ VOKAZZJONALI GĦAN-NISA 1. Ir-Rapport Speċjali Nru 17/2009 kien jikkonċerna azzjonijiet ta’ taħriġ vokazzjonali għan-nisa kofinanzjati mill-FSE. 2. It-taħriġ vokazzjonali għan-nisa — il-mezz prinċipali speċifiku ffinanzjat mill-FSE għall-promozzjoni ta’ opportunitajiet ugwali għall-irġiel u għan-nisa fis-suq tax-xogħol — ammonta għal EUR 3 biljun stmati matul il-perjodu 2000-2006. Dawn il-miżuri jikkomplementaw programmi jew azzjonijiet li l-Istati Membri jistgħu jimplimentaw mingħajr kofinanzjament mill-UE. Għall-perjodu ta' programmazzjoni 2007-2013, il-baġit għal azzjonijiet speċifiċi naqas b'mod sinifikanti, peress li ġie enfasizzat aktar dak li huwa magħruf bħala gender mainstreaming (integrazzjoni ta' kwistjonijiet ta' ugwaljanza bejn is-sessi). (Sors: Nota ta’ Informazzjoni ECA/10/06) 3. Il-Qorti analizzat jekk l-azzjonijiet ta' taħriġ vokazzjonali għan-nisa kofinanzjati mill-Fond Soċjali Ewropew matul il-perjodu ta' programmazzjoni 2000-2006 kinux magħżula b'mod xieraq u mmonitorjati b'mod adegwat. Ir‑rakkomandazzjonijiet tal‑Qorti 4. Il-Qorti rrakkomandat li fir-rigward tal-għażla ta' azzjonijiet ta' taħriġ vokazzjonali: (1) programmi operazzjonali futuri ppreparati fl-Istati Membri u approvati mill-Kummissjoni jiġu stabbiliti fid-dawl ta’ analiżi tal-kundizzjonijiet tas-suq tax-xogħol; (2) titwaqqaf proċedura tal-għażla tal-proġetti mfassla b'mod xieraq fl-Istati Membri u implimentata b’mod korrett; u (3) il-Kummissjoni għandha tkompli timmonitorja l-istabbiliment ta’ indikaturi xierqa u fattibbli mill-Istati Membri u li tinġabar data affidabbli fl-Istati Membri. L‑implimentazzjoni tar‑rakkomandazzjonijiet tal‑Qorti 5. Il-Kummissjoni implimentat rakkomandazzjoni waħda fil-parti l-kbira tal-aspetti (Nru 2) u t-tnejn l-oħra f'xi aspetti (Nri 1 u 3). Il‑punti prinċipali mis‑segwitu tal‑Qorti ANALIŻI TAL-KUNDIZZJONIJIET TAS-SUQ TAX-XOGĦOL 6. Analiżi tal-kundizzjonijiet tas-suq tax-xogħol għadha mhix parti sistematika tal-analiżijiet jew tar-rappurtar tal-Programmi Operazzjonali (PO) attwali. Madankollu, għall-perjodu ta' programmazzjoni 2014-2020, l-allinjament mal-Istrateġija Ewropa 2020 u mar-rekwiżiti speċifiċi għat-tħejjija tal-PO, għandu jirriżulta fil-provvediment ta' analiżijiet tas-suq tax-xogħol. L-abbozzi tar-Regolamenti għall-perjodu ta' programmazzjoni 2014-2020, li qed jistennew l-approvazzjoni, fihom dispożizzjonijiet għal approċċ aktar b'saħħtu li huwa orjentat lejn ir-riżultati, b'indikaturi tal-outputs, riżultati mistennija, proċedura għall-għażla tal-operazzjonijiet u gruppi mmirati. PROĊEDURA TAL-GĦAŻLA TA' PROĠETTI 7. Il-Kummissjoni ħarġet nota ta' gwida dwar proċeduri trasparenti tal-għażla ta' proġetti u vvalutat l-implimentazzjoni tagħha permezz tal-awditi tagħha. Madankollu, il-gwida ma għamlitx ir-rabta mal-analiżi tas-suq tax-xogħol irrakkomandata. INDIKATURI XIERQA U FATTIBBLI 8. Il-Kummissjoni ħarġet linji gwida għall-perjodu ta' programmazzjoni attwali u pproponiet gwida u indikaturi obbligatorji għall-perjodu ta' programmazzjoni li jmiss li huma inklużi fl-abbozz tar-regolament. -------------------------------------------------- ANNESS VII AZZJONIJIET ESTERNI: RIABILITAZZJONI 1. Ir-Rapport Speċjali Nru 6/2008 kien jikkonċerna r-riabilitazzjoni wara z-Tsunami fl-Oċean Indjan u l-Uragan Mitch. 2. Iz-Tsunami fl-Oċean Indjan tas-26 ta' Diċembru 2004 qatel aktar minn 200000 ruħ u kkawża danni ta' madwar EUR 10 biljun. Ir-reazzjoni tal-għajnuna umanitarja inizjali tal-Kummissjoni, imfassla biex issalva l-ħajjiet u biex tindirizza ħtiġijiet immedjati, ġiet segwita minn għajnuna ta' madwar EUR 300 miljun għar-riabilitazzjoni fuq terminu itwal immirata lejn ir-rikostruzzjoni ta' infrastruttura bażika u l-provvediment ta' bażi għal żvilupp sostenibbli. (Sors: Nota ta’ Informazzjoni ECA/08/13) 3. Il-Qorti rrappurtat dwar ir-reazzjoni tal-għajnuna umanitarja inizjali tal-Kummissjoni għaz-Tsunami fir-Rapport Speċjali Nru 3/2006 u dan it-tieni awditu (ir-Rapport Speċjali Nru 6/2008) eżamina l-fażi ta' riabilitazzjoni sussegwenti u inkluda wkoll l-EUR 250 miljun f'reazzjoni ta' riabilitazzjoni mill-Kummissjoni għall-Uragan Mitch li laqat lill-Amerika Ċentrali f'Ottubru 1998. Ir‑rakkomandazzjonijiet tal‑Qorti 4. Il-Qorti rrakkomandat li l-Kummissjoni għandha: (1) tfassal malajr proġetti ta' riabilitazzjoni u tinvolvi l-benefiċjarji; (2) tkompli l-isforzi tagħha, b’koperazzjoni sħiħa ma’ donaturi oħra, biex ittejjeb it-trasparenza tal-fondi u tistabbilixxi analiżi tal-kwalità indipendenti; (3) tiżgura li informazzjoni komparabbli tal-ispejjeż hija disponibbli u li jiġu żviluppati miri ċari għall-proġetti; (4) tantiċipa aħjar iż-żidiet sinifikanti fil-prezzijiet wara diżastri naturali; (5) tiżgura viżibbiltà adegwata għall-proġetti ffinanzjati mill-UE; u (6) tiżgura s-sostenibbiltà tal-proġetti wara li jkun intemm il-finanzjament mill-UE. L‑implimentazzjoni tar‑rakkomandazzjonijiet tal‑Qorti 5. Il-Kummissjoni implimentat erba' rakkomandazzjonijiet bis-sħiħ (Nri 1, 2, 5, u 6) u implimentat it-tnejn li fadal fil-parti l-kbira tal-aspetti (Nri 3 u 4). Il‑punti prinċipali mis‑segwitu tal‑Qorti TITJIB TAL-ĠESTJONI U TAL-KOOPERAZZJONI 6. Il-Kummissjoni ħalqet u ppromwoviet l-Unità għall-Fraġilità u l-Immaniġġjar ta' Kriżijiet tal-EuropeAid. Barra minn hekk, hija ħarġet bosta komunikazzjonijiet, inkluża l-Aġenda għall-Bidla, l-Istrateġija u l-Pjan ta' Implimentazzjoni għat-Tnaqqis tar-Riskju ta' Diżastri (TRD), u l-Komunikazzjoni ta' Reżiljenza, li tirrappreżenta pass importanti fil-mixja 'l quddiem tal-approċċ ta' Kollegament tal-Għajnuna ta' Emergenza, ir-Riabilitazzjoni u l-Iżvilupp (LRRD). 7. Ġew imtejbin ukoll ir-rappurtar u l-monitoraġġ permezz tal-Fond Fiduċjarju b'Bosta Donaturi (MDTF) u permezz ta' speċjalist tekniku indipendenti. SPEJJEŻ KOMPARABBLI U MIRI ĊARI GĦALL-PROĠETTI 8. Filwaqt li l-Kummissjoni tkompli tiżgura li l-implimentazzjoni tal-proġetti tagħha tiġi evalwata, il-EuropeAid ma jiżgurax li l-informazzjoni komparabbli tal-ispejjeż tkun disponibbli fil-pront bħala referenza li magħha jistgħu jiġu mmonitorjati l-ispejjeż tal-proġetti. VIŻIBBILTÀ TAL-FINANZJAMENT MILL-UE 9. Il-metodoloġija standard tal-EuropeAid għal missjonijiet ta' verifikazzjoni mill-persunal tal-HQ għad-delegazzjoni tal-Unjoni Ewropea ġiet riveduta biex tinkludi bosta kontrolli dwar il-viżibbiltà tal-finanzjament mill-UE. Il-grupp għall-appoġġ għall-kwalità (GAK) jivvaluta wkoll il-viżibbiltà tal-UE għall-proġetti u l-applikazzjonijiet għal għotjiet kollha. Il-linji gwida għal organizzazzjonijiet internazzjonali jirrikjedu wkoll tali viżibbiltà tal-UE meta jgħinu lill-Kummissjoni biex timplimenta l-programmi. SOSTENIBBILTÀ 10. Kull waħda mil-listi tal-kontroll tal-GAK għall-identifikazzjoni u l-formulazzjoni tal-proġetti tiċċekkja aspetti tas-sostenibbiltà fl-istadju tat-tfassil tal-proġetti. Kontrolli oħra jiżguraw ukoll li s-sostenibbiltà tkun fil-qalba tal-interventi kollha. -------------------------------------------------- ANNESS VIII AZZJONIJIET ESTERNI: APPOĠĠ MILL-FEŻ 1. Ir-Rapport Speċjali Nru 18/2009 kien jikkonċerna l-effettività tal-appoġġ mill-FEŻ għall-integrazzjoni ekonomika reġjonali fl-Afrika tal-Lvant u fl-Afrika tal-Punent. 2. L-integrazzjoni reġjonali hija l-proċess ta' kooperazzjoni bejn pajjiżi ġirien biex itejjeb l-istabbiltà politika u jistimula l-iżvilupp ekonomiku f’reġjun. Fi swieq akbar u aktar armonizzati, il-moviment ħieles tal-oġġetti, tas-servizzi, tal-kapital u tal-persuni jippermetti ekonomiji ta' skala u jistimula n-negozju u l-investiment. Għalhekk, l-integrazzjoni ekonomika reġjonali bejn pajjiżi li qegħdin jiżviluppaw hija mezz ta' tkabbir ekonomiku u tista’ tikkontribwixxi għat-tnaqqis tal-faqar. (Sors: RS Nru 18/2009, Sommarju Eżekuttiv) 3. Il-Qorti analizzat jekk l-appoġġ mill-Fond Ewropew għall-Iżvilupp għall-integrazzjoni ekonomika reġjonali kienx effettiv fl-Afrika tal-Lvant u fl-Afrika tal-Punent, li flimkien jammontaw għal ħafna aktar minn 50 % tal-ammont totali allokat lill-programmi reġjonali tal-FEŻ. Il-Qorti eżaminat l-approċċ tal-Kummissjoni Ewropea, il-ġestjoni tagħha tal-appoġġ mogħti u kampjun ta' proġetti individwali u kkonkludiet li, kumplessivament, sa issa l-appoġġ mill-FEŻ għall-integrazzjoni ekonomika reġjonali kien parzjalment effettiv biss, minħabba għadd ta' fatturi. Ir‑rakkomandazzjonijiet tal‑Qorti 4. Il-Qorti rrakkomandat li l-Kummissjoni għandha: (1) tagħmel l-appoġġ għall-integrazzjoni reġjonali kundizzjonali fuq ftehim bikri dwar kif għandha tinkiseb il-konverġenza meħtieġa bejn organizzazzjonijiet reġjonali; (2) ittejjeb il-koerenza bejn l-istrateġija reġjonali u l-istrateġiji nazzjonali tagħha; (3) teżamina jekk l-allokazzjoni finanzjarja lill-programmi reġjonali hijiex għolja wisq; (4) tiddefinixxi b'mod ċar ir-responsabbiltajiet tad-delegazzjonijiet differenti fir-reġjuni kkonċernati; (5) tistabbilixxi mekkaniżmu ta' koordinazzjoni xieraq bejn delegazzjonijiet f'reġjun; (6) tanalizza r-riżorsi allokati lid-delegazzjonijiet għall-programmazzjoni u l-implimentazzjoni tal-programmi reġjonali tagħha; (7) tuża ftehimiet ta' kontribuzzjoni ma' organizzazzjonijiet reġjonali biss fejn il-ġestjoni finanzjarja tinstab li tikkonforma mal-istandards internazzjonali; (8) Tgħin lill-organizzazzjonijiet reġjonali biex itejbu l-koordinazzjoni bejniethom u bejnhom u bejn l-Istati Membri tagħhom; (9) Tgħin lill-organizzazzjonijiet reġjonali biex jistabbilixxu sistemi ta' monitoraġġ; (10) tifformula objettivi SMART għall-proġetti; u (11) tagħti aktar attenzjoni għal rappurtar regolari u ta' kwalità tajba dwar il-progress, monitoraġġ sistematiku, u evalwazzjoni tar-riżultati tal-proġetti. L‑implimentazzjoni tar‑rakkomandazzjonijiet tal‑Qorti 5. Il-Kummissjoni implimentat ħames rakkomandazzjonijiet bis-sħiħ (Nri 3, 4, 5, 7 u 8), erba' rakkomandazzjonijiet ġew implimentati fil-parti l-kbira tal-aspetti (Nri 1, 2, 9 u 10), u f'żewġ każijiet (Nri 6 u 11) il-Qorti ma setgħetx tilħaq konklużjoni dwar sa fejn ġew implimentati. Il‑punti prinċipali mis‑segwitu tal‑Qorti INTEGRAZZJONI REĠJONALI 6. Qed ikomplu jsiru attivitajiet minn organizzazzjonijiet reġjonali fiż-żewġ reġjuni kif ukoll minn membri ta' dawk l-organizzazzjonijiet bħala parti mill-ħidma lejn integrazzjoni reġjonali ulterjuri, b'mod partikolari permezz tal-implimentazzjoni ta' impenji relatati mal-integrazzjoni fil-livell nazzjonali li jkunu ġew miftiehma fil-livell reġjonali. Il-Kummissjoni kompliet tagħti appoġġ lill-proċess ta' integrazzjoni reġjonali orjentat lejn it-titjib tal-koordinazzjoni u tal-konverġenza bejn l-organizzazzjonijiet reġjonali u lejn it-titjib tal-monitoraġġ u tal-evalwazzjoni. Madankollu, f'xi membri ta' dawk l-organizzazzjonijiet għad hemm nuqqas ta' interess fil-mixja lejn l-integrazzjoni reġjonali kif ukoll kapaċità istituzzjonali dgħajfa fi ħdan l-organizzazzjonijiet reġjonali. KOERENZA FL-ISTRATEĠIJI REĠJONALI/NAZZJONALI U L-ALLOKAZZJONI TAL-FINANZJAMENT 7. Il-Kummissjoni wettqet għadd ta' attivitajiet biex tiżgura koerenza akbar bejn l-istrateġiji ta' integrazzjoni reġjonali u l-azzjonijiet fil-livell reġjonali u fil-livell nazzjonali, li għandha ssir aktar evidenti taħt il-11-il FEŻ. Saret ukoll allokazzjoni mill-ġdid u aktar realistika tal-fondi bejn ir-reġjuni differenti, fejn parti mill-fondi tal-10 FEŻ ġew allokati mill-ġdid għall-inizjattiva enerġija sostenibbli għal kulhadd. DELEGAZZJONIJIET 8. Fl-2010 l-Kummissjoni ħejjiet u ċċirkulat nota ta' gwida għall-ġestjoni tal-programmi reġjonali, li għandha twassal għal koordinazzjoni mtejba bejn l-HQ u d-delegazzjonijiet u bejn id-delegazzjonijiet infushom. Dawn il-linji gwida ddefinixxew b'mod ċar ukoll meta jkun jista' jiġi ffirmat ftehim ta' kontribuzzjoni ma' organizzazzjoni reġjonali. L-evidenza ta' rinforzi lill-erba' delegazzjonijiet reġjonali kkonċernati tiddependi fuq il-wasla reali tal-persunal addizzjonali (ippjanata għall-2013 u l-2014). VALUTAZZJONI, MONITORAĠĠ U EVALWAZZJONI TAL-PROĠETTI 9. Il-gruppi għall-appoġġ għall-kwalità tal-Kummissjoni jwettqu valutazzjoni sistematika ta' proġetti/programmi proposti. Madankollu, il-linji gwida tematiċi li għandhom jintużaw għat-tħejjija ta' proġetti/programmi reġjonali għadhom ma ġewx iffinalizzati. Il-Kummissjoni tinsab ukoll fil-proċess li tirrevedi s-sistema ta' monitoraġġ u evalwazzjoni tagħha. -------------------------------------------------- ANNESS IX AZZJONIJIET ESTERNI: MIŻURI BANKARJI 1. Ir-Rapport Speċjali Nru 1/2009 kien jikkonċerna miżuri bankarji fiż-żona tal-Mediterran. 2. Il-kooperazzjoni bejn l-UE u pajjiżi Mediterranji li mhumiex membri bdiet madwar 30 sena ilu u kompliet tiżviluppa gradwalment matul is-snin. Il-qafas għal miżuri finanzjarji u tekniċi (MEDA) li jimmira li jakkumpanja r-riforma ta' strutturi ekonomiċi u soċjali fil-pajjiżi sħab fil-kuntest tas-sħubija Ewro-Mediterranja, kopra l-perjodu 1996–2006. 3. Tliet tipi ta’ miżuri bankarji huma ffinanzjati taħt ir-Regolamenti MEDA jew il-protokolli preċedenti mill-baġit tal-UE u implimentati mill-Bank Ewropew tal-Investiment (BEI): assistenza teknika permezz tal-Fond ta' Appoġġ FEMIP (Faċilità Ewro-Mediterranja ta' Investiment u Sħubija), sussidji fuq ir-rata tal-imgħax għal ċertu self mill-BEI u operazzjonijiet ta’ kapital ta’ riskju. (Sors: Nota ta’ Informazzjoni ECA/09/18) 4. Il-Qorti awditjat il-miżuri bankarji taħt il-programm MEDA u l-protokolli preċedenti biex tiddetermina jekk il-proġetti li kienu għadhom għaddejjin kinux qed jiġu mmonitorjati b'mod adegwat mill-Kummissjoni u mill-BEI u jekk il-proġetti kinux laħqu l-objettivi tagħhom. Ir‑rakkomandazzjonijiet tal‑Qorti 5. Il-Qorti rrakkomandat li l-Kummissjoni għandha: (1) twaqqaf programm ta' evalwazzjoni u monitoraġġ imfassal speċifikament għall-miżuri bankarji; (2) tiżgura l-koordinazzjoni effettiva tal-għajnuna; (3) tinnegozja konvenzjonijiet dwar il-ġestjoni adegwata; (4) tiżgura li l-monitoraġġ mill-BEI jipprevedi li l-proġetti kollha jiġu esegwiti b'mod adegwat u li l-obbligi finanzjarji u tar-rappurtar tal-intermedjarji/promoturi jiġu rrispettati; u (5) tiddefinixxi strateġija kumplessiva għal operazzjonijiet ta' kapital ta' riskju u tagħżel l-aħjar proċess ta’ implimentazzjoni. L‑implimentazzjoni tar‑rakkomandazzjonijiet tal‑Qorti 6. Il-Kummissjoni implimentat bis-sħiħ il-ħames rakkomandazzjonijiet kollha. Il‑punti prinċipali mis‑segwitu tal‑Qorti PROGRAMM TA' EVALWAZZJONI U MONITORAĠĠ 7. Il-Kummissjoni introduċiet bidliet organizzazzjonali u proċedurali ewlenin, bħal: (1) fl-2008 l-EuropeAid stabbilixxa taqsima ġdida fi ħdan l-unità responsabbli mill-miżuri bankarji fiż-żona tal-Mediterran bl-għan li jindirizza l-osservazzjonijiet tal-Qorti mill-aktar fis possibbli; (2) fl-2011, waqt l-organizzazzjoni mill-ġdid tal-EuropeAid, inħolqot unità ġdida biex tippromwovi, tikkoordina, tiġġestixxi u timmonitorja strumenti finanzjarji innovattivi tal-portafolli tar-relazzjonijiet esterni fir-reġjuni koperti mill-EuropeAid; u (3) fi tmiem l-2009 l-EuropeAid żviluppa linji gwida dettaljati għall-BEI sabiex jiddefinixxi b'mod ċar l-għażla tagħhom ta' operazzjonijiet ġodda ffinanzjati mill-baġit tal-UE. KOORDINAZZJONI TAL-ASSISTENZA 8. Mill-2010 'l hawn tjiebet b'mod sinifikanti l-koordinazzjoni bejn il-EuropeAid, il-BEI u s-Servizz Ewropew għall-Azzjonijiet Esterni (SEAE). Barra minn hekk il-EuropeAid organizza sessjonijiet ta' informazzjoni u pprovda taħriġ lill-persunal fid-delegazzjonijiet tal-UE li jittrattaw dawn il-faċilitajiet sabiex jiġu ssimplifikati l-implimentazzjoni, il-monitoraġġ u r-rappurtar fil-livell lokali. KONVENZJONIJIET DWAR IL-ĠESTJONI 9. Fi tmiem l-2012 ġie ffirmat ftehim ġdid ta' ġestjoni bejn l-UE u l-BEI dwar l-implimentazzjoni ta' operazzjonijiet iffinanzjati mill-baġit ġenerali tal-UE, u dan ġab titjib fil-konformità ambjentali u fil-monitoraġġ, fil-viżibbiltà tal-finanzjamenti mill-UE, u fir-rappurtar. -------------------------------------------------- ANNESS X DĦUL: ĠESTJONI TAT-TEŻOR 1. Ir-Rapport Speċjali Nru 5/2009 kien jikkonċerna l-Ġestjoni tat-Teżor tal-Kummissjoni. 2. Il-kompiti prinċipali tal-ġestjoni tat-teżor mill-Kummissjoni huma: (a) l-ippjanar u t-tbassir tat-teżor u b'mod aktar speċifiku t-tbassir tal-fluss tal-flus kontanti u l-ġbid ta' riżorsi finanzjarji minn kontijiet ta’ riżorsi proprji, (b) il-ġestjoni ta’ operazzjonijiet tat-teżor (riċevuti u pagamenti), u (c) il-ġestjoni ta’ kontijiet bankarji. 3. Il-ġestjoni tat-teżor issir minn żewġ direttorati ġenerali (DĠ): id-DĠ Baġit u d-DĠ Affarijiet Ekonomiċi u Finanzjarji. Id-DĠ Baġit huwa responsabbli għall-ġestjoni tat-teżor tal-baġit kollu ġestit mill-Kummissjoni u mill-Fond Ewropew għall-Iżvilupp. Id-DĠ Affarijiet Ekonomiċi u Finanzjarji huwa responsabbli għall-ġestjoni tat-teżor ta’ partiti oħra mhux baġitarji u għall-investiment tal-fondi Komunitarji. (Sors: Nota ta’ Informazzjoni ECA/09/30) 4. L-objettiv prinċipali tal-awditu tal-Qorti kien li jivvaluta l-kwalità tal-ġestjoni tat-teżor mill-Kummissjoni u b'mod partikolari jekk: (a) il-Kummissjoni kkonformatx mar-regoli u r-regolamenti applikabbli għall-ġestjoni tat-teżor; u (b) il-Kummissjoni kinitx stabbilixxiet sistemi ta' kontroll intern li jiżguraw il-ġestjoni soda tat-teżor. Ir‑rakkomandazzjonijiet tal‑Qorti 5. Il-Qorti rrakkomandat li l-Kummissjoni għandha: (1) tanalizza l-funzjonalità tas-sistema preżenti tal-kontijiet tar-riżorsi proprji, bl-għan li tnaqqas il-bilanċi fuq dawn il-kontijiet, u (2) ttejjeb id-dokumentazzjoni tal-proċeduri tagħha għat-tbassir tal-fluss tal-flus kontanti. 6. HIja rrakkomandat ukoll b'relazzjoni mas-sistemi ta' kontroll intern, li l-Kummissjoni għandha: (1) ittejjeb is-superviżjoni tagħha tal-attivitajiet tal-ġestjoni tat-teżor; (2) ittejjeb id-dokumentazzjoni tal-ġestjoni tar-riskji tagħha; (3) ikollha politika uniformi u linji gwida adegwati għall-ftuħ ta’ kontijiet fiduċjarji; u (4) tfittex l-aħjar soluzzjoni għat-trattament ta’ multi miġbura proviżorjament. 7. Il-Qorti rrakkomandat ukoll b'relazzjoni mal-kontijiet imprest li: (1) għandhom jiġu segwiti r-rekwiżiti stabbiliti għall-proċeduri tal-offerti għall-għażla tal-banek u għandha tiġi dokumentata b'mod xieraq il-proċedura tal-għażla. L‑implimentazzjoni tar‑rakkomandazzjonijiet tal‑Qorti 8. Il-Kummissjoni implimentat ħames rakkomandazzjonijiet bis-sħiħ (Nri 2, 3, 4, 5 u 7) u żewġ rakkomandazzjonijiet ġew implimentati fil-parti l-kbira tal-aspetti (Nri 1 u 5). Il‑punti prinċipali mis‑segwitu tal‑Qorti L-ANALIŻI TA' KONTIJIET TAR-RIŻORSI PROPRJI 9. Fl-2008, fl-2009 u fl-2011 id-DĠ Baġit irnexxielu jnaqqas il-bilanċi fi tmiem is-sena minkejja n-nuqqas ta' bidliet għas-sistema tal-ġbir tar-riżorsi proprji mill-Istati Membri. Billi s-sistema hija lleġiżlata mill-Kunsill, il-Kummissjoni ma għandhiex il-kompetenza li tibdel is-sistema. PROĊEDURI TA' TBASSIR TAL-FLUSSI TAL-FLUS KONTANTI 10. L-għodod tar-rappurtar għat-tbassir tal-flussi tal-flus kontanti u tat-teżor ġew riveduti fl-2009 u l-ġestjoni aġġornata tal-flussi tal-flus kontanti issa tinkludi komunikazzjonijiet bil-miktub ta' kull xahar. Qed jiġu aġġornati wkoll proċeduri ta' rappurtar u ta' tbassir tal-flussi tal-flus datati mill-2010. SORVELJANZA MTEJBA 11. Il-politika dwar il-ġestjoni tar-riskju tad-DĠ Baġit hija riveduta regolarment u jsiru modifiki tal-limiti u tar-rekwiżiti. Saru diskussjonijiet ukoll bejn id-DĠ Baġit u d-DĠ Affarijiet Ekonomiċi u Finanzjarji dwar it-titjib tal-ġestjoni tar-riskju u tal-ġestjoni ta' multi. 12. Il-politika dwar il-ġestjoni tar-riskju finanzjarju tal-Kummissjoni ġiet ippubblikata fl-2012. Barra minn hekk, id-DĠ Baġit stabbilixxa politika dwar il-ġestjoni tar-riskju għal operazzjonijiet tat-teżor u ta' pagament u hemm proċeduri speċifiċi stabbiliti għal riskji operazzjonali għall-kontinwità tan-negozju. 13. Ġew stabbiliti indikaturi għall-operazzjonijiet tat-teżor mill-Kummissjoni. Dawn l-indikaturi huma traċċati regolarment u l-eċċezzjonijiet jew id-devjazzjonijiet mill-miri jiġu analizzati u segwiti. TRATTAMENT TA' MULTI MIĠBURA B'MOD PROVIŻORJU 14. Id-DĠ Baġit u d-DĠ Affarijiet Ekonomiċi u Finanzjarji ffirmaw ftehim dwar il-livell ta' servizz fi tmiem l-2009. Barra minn hekk, inħoloq fond għall-multi ġodda msarrfa b'mod proviżorju, ġestit minn Jannar 2010 'l hawn mid-DĠ Affarijiet Ekonomiċi u Finanzjarji. Barra minn hekk fl-2011, l-IAC tad-DĠ Affarijiet Ekonomiċi u Finanzjarji eżaminat l-arranġamenti riveduti għat-trattament ta' multi miġbura b'mod proviżorju u kkonkludiet li din l-attività kienet ġestita b'mod effettiv. ĠESTJONI TA' KONTIJIET IMPREST 15. F'kooperazzjoni mill-qrib mad-delegazzjonijiet tal-UE, id-DĠ Baġit jipproponi l-aktar soluzzjonijiet ekonomiċi għall-ġestjoni ta' kontijiet imprest. Dawn il-proċeduri tal-għażla jiġu dokumentati u l-konformità mal-proċeduri tiġi eżaminata matul żjarat ta' spezzjoni mid-DĠ Baġit. Dawn l-ispezzjonijiet jistgħu jirriżultaw f'rakkomandazzjonijiet imniżżla fir-rapporti ta' spezzjoni li jiġu kkomunikati lis-SEAE. KONTIJIET FIDUĊJARJI 16. Filwaqt li l-biċċa l-kbira tad-dispożizzjonijiet tar-Regolament Finanzjarju ġew applikati mill-1 ta' Jannar 2013, ir-regoli l-ġodda dwar strumenti finanzjarji u ġestjoni indiretta se jkunu applikabbli biss mill-1 ta' Jannar 2014. Il-Ftehim Qafas Finanzjarju u Amministrattiv ("FAFA" - politiki u linji gwida għall-operazzjoni ta' ċerti kontijiet fiduċjarji) bejn il-BEI u l-Kummissjoni, kif ukoll istruzzjonijiet speċifiċi dwar kontijiet fiduċjarji, għadhom iridu jiġu ffirmati. -------------------------------------------------- ANNESS XI RIĊERKA: PROGRAMMI QAFAS RŻT 1. Ir-Rapport Speċjali Nru 9/2007 kien jikkonċerna l-evalwazzjoni tal-programmi qafas dwar ir-Riċerka u l-Iżvilupp Teknoloġiku, biex jiġi stabbilit jekk l-approċċ tal-Kummissjoni setax jittejjeb. 2. Fi ħdan il-firxa wiesgħa ta' politiki implimentati fl-Unjoni Ewropea biex jissaħħu l-innovazzjoni u l-kompetittività, il-programmi qafas RŻT (FPs) huma l-aktar strument finanzjarju importanti li jikkontribwixxi għall-istrateġija ta' Lisbona u għall-objettiv ta' Barċellona fil-livell tal-Komunità. Permezz tal-FPs, il-Komunità tipprovdi finanzjament lil riċerkaturi fi ħdan l-Unjoni Ewropea, pajjiżi assoċjati u aktar lil hinn minn hekk. Il-baġits tagħhom kibru b'mod sinifikanti matul is-snin, u laħqu EUR 7217 il-miljun fis-sena taħt l-FP7 (2007 sa 2013). 3. L-awditu indirizza l-mistoqsija bażika ta' jekk l-approċċ tal-Kummissjoni għal valutazzjoni tar-riżultati tal-FPs kienx adegwat. F'dan il-kuntest, il-Qorti ċċekkjat jekk il-Kummissjoni kinitx issodisfat ir-rekwiżiti legali u aċċertat jekk is-sistema għall-evalwazzjoni u l-monitoraġġ laħqitx l-aspettattivi tal-partijiet interessati. (Sors: Nota ta’ Informazzjoni ECA/07/40) 4. L-awditu tal-Qorti kopra l-arranġamenti dwar l-evalwazzjoni u l-monitoraġġ stabbiliti fil-Kummissjoni sa mill-1995, għall-aħħar tliet perjodi ta' programmazzjoni (FP4, FP5, FP6), u tat ukoll prospettiva għall-FP7 attwali (2007 - 2013). Ir‑rakkomandazzjonijiet tal‑Qorti 5. Il-Qorti rrakkomandat li: (1) il-loġika tal-intervent għandha ssir espliċita fil-leġiżlazzjoni futura; (2) għandha tiġi żviluppata strateġija tal-evalwazzjoni komprensiva; (3) għandu jiġi meqjus it-twaqqif ta' uffiċċju konġunt tal-evalwazzjoni biex jikkoordina l-attivitajiet ta' evalwazzjoni tad-"DĠ għar-riċerka" għall-FP fl-intier tiegħu; għandu jsir l-aħjar użu mill-ġbir tad-data, mill-evalwazzjoni u mir-rappurtar; u (4) il-Kummissjoni għandha tistabbilixxi t-tip u l-ambitu tal-evalwazzjonijiet u tikkjarifika kif jistgħu jintużaw. L‑implimentazzjoni tar‑rakkomandazzjonijiet tal‑Qorti 6. Il-Kummissjoni implimentat erba' rakkomandazzjonijiet bis-sħiħ (Nri 1, 3, 4 u 5) u rakkomandazzjoni waħda ġiet implimentata fil-parti l-kbira tal-aspetti (Nru 2). Il‑punti prinċipali mis‑segwitu tal‑Qorti LOĠIKA TAL-INTERVENT 7. Il-proposti leġiżlattivi l-ġodda jinkludu deskrizzjoni ċara u komprensiva tal-objettivi speċifiċi għall-finanzjament tar-riċerka, kif ukoll għadd limitat ta' indikaturi ewlenin għall-valutazzjoni tar-riżultati u tal-impatt. Madankollu, dawn il-proposti għadhom ma ġewx approvati mil-leġiżlatur. EVALWAZZJONI U MONITORAĠĠ 8. Il-Kummissjoni stabbilixxiet sistema għall-ġbir ta' sett ta' indikaturi tal-prestazzjoni mifruxa mal-FP7 kollu, li jiffurmaw is-sinsla tar-rapporti annwali ta' monitoraġġ tal-FP7. Ġie stabbilit ukoll manwal għall-evalwazzjoni tal-programmi ta' riċerka u dan jifforma parti mill-istandards tal-kontroll intern fid-DĠ Riċerka u Innovazzjoni. Madankollu, għadu ma ġiex prodott dokument li fih l-istrateġija konkreta tal-evalwazzjoni. 9. Għalkemm mhuwiex uffiċċju konġunt ta' evalwazzjoni, in-Netwerk Interservizzi għall-Evalwazzjoni tal-RŻT issa jikkoordina l-attivitajiet ta' evalwazzjoni tad-"DĠ għar-riċerka" għall-FP. 10. Il-Kummissjoni stabbilixxiet maħżen għad-data komuni ta' riċerka li jipprovdi lil utenti b'informazzjoni dwar l-eżitu ta' sejħiet konklużi għal offerti tal-FP7, inkluża statistika dwar il-parteċipazzjoni u l-prestazzjoni tal-FP7. --------------------------------------------------